স্যালাইন কাণ্ডে স্বাস্থ্য দফতরের রিপোর্ট তলব হাইকোর্টের, দিতে হবে ক্ষতিপূরণও

কলকাতা: মেদিনীপুর মেডিক্যাল কলেজে বেআইনি স্যালাইন কাণ্ডে তোলপাড় রাজ্য রাজনীতি। ঘটনার জেরে মৃত্যু হয় এক প্রসূতিরও। ইতিমধ্যেই রাজ্যের নির্দেশে এই ঘটনার তদন্ত শুরু করেছে সিআইডি।

আর এবার স্যালাইন কাণ্ড নিয়ে কলকাতা হাইকোর্ট রিপোর্ট তলব করল রাজ্যের স্বাস্থ্য এবং পরিবার কল্যাণ দফতরের কাছে। শুধুমাত্র তাই নয় , রিপোর্ট চাওয়া হয়েছে রাজ্যের মুখ্যসচিব মনোজ পন্থের কাছেও। কলকাতা হাইকোর্টে প্রধান বিচারপতি টিএস শিবজ্ঞানম এবং বিচারপতি হিরন্ময় ভট্টাচার্যের ডিভিশন বেঞ্চে চলছে বেআইনি স্যালাইন কাণ্ডের তদন্ত। সেই বেঞ্চের পক্ষ থেকেই এবার নির্দেশ দেওয়া হল ক্ষতিগ্রস্ত পরিবারগুলিকে রাজ্যের তরফ থেকে দিতে হবে ক্ষতিপূরণ। পাশাপাশি, স্যালাইন প্রস্তুতকারক সংস্থার বিরুদ্ধে রাজ্য কী পদক্ষেপ গ্রহণ করেছে, তা নিয়ে রাজ্যকে কলকাতা হাইকোর্টে জমা দিতে হবে ‘ অ্যাকশন টেকেন রিপোর্ট ‘।

আরও পড়ুন: শহর কলকাতায় আবারও ইডির হানা!

আজ অর্থাৎ বৃহস্পতিবার বেআইনি স্যালাইন কান্ডের শুনানিতে কলকাতা হাইকোর্টের বেঞ্চের পক্ষ থেকে রাজ্যকে নির্দেশ দেওয়া হয় দু সপ্তাহের মধ্যে তদন্তের রিপোর্ট জমা দিতে হবে আদালতে। বেঞ্চের তরফ থেকে আরও বলা হয়, প্রথম রিপোর্ট জমা পরার পরই পরবর্তী নির্দেশ দেওয়া হবে আদালতের পক্ষ থেকে।

উল্লেখ্য, সোমবার বেআইনি স্যালাইন কান্ডে জোড়া জনস্বার্থ মামলা দায়ের হয় হাইকোর্টে। আর তারপরেই হাইকোর্টের তরফ থেকে দেওয়া হল এই নির্দেশিকা।

দেখুন অন্য খবর